চন্দ্রকোনার আঙনওয়াড়ি কেন্দ্রে চাল-ডালে পোকা, ক্ষোভ এলাকাবাসীর

পশ্চিম মেদিনীপুর: শিশু ও গর্ভবতী মায়েদের জন্য রাজ্য সরকারের পক্ষ থেকে চালু থাকা আঙনওয়াড়ি প্রকল্পের (Anganwadi Scheme) খাবার নিয়ে উঠল বড়সড় অভিযোগ। পশ্চিম মেদিনীপুরের (West Midnapore) চন্দ্রকোণা (Chandrakona) এলাকার একটি আঙনওয়াড়ি কেন্দ্রে চাল ও ডালে পোকামাকড় ঘুরতে দেখা গিয়েছে। আর সেই ভিডিও সামনে আসতেই উত্তেজনা ছড়িয়েছে এলাকায়।

স্থানীয় সূত্রে খবর, শনিবার আঙনওয়াড়ি কেন্দ্রের খাবার বিলি করার সময় কয়েকজন অভিভাবক লক্ষ্য করেন, চাল ও ডালের মধ্যে প্রচুর পোকা রয়েছে। সঙ্গে সঙ্গে তাঁরা ক্ষোভ প্রকাশ করেন। অভিযোগ, বহুদিন ধরেই নিম্নমানের খাবার বিলি হচ্ছে। কিন্তু এবার পোকামাকড় ধরা পড়ায় অভিভাবকরা ক্ষুব্ধ হয়ে ওঠেন।

আরও পড়ুন: তেহট্টে শিশুমৃত্যুর জেরে চাঞ্চল্য, অভিযুক্ত ভেবে পিটিয়ে খুন ২

অভিভাবকদের বক্তব্য, ছোট ছোট শিশুদের স্বাস্থ্য নিয়ে এতটা উদাসীনতা বরদাস্ত করা যায় না। গর্ভবতী মহিলা এবং কিশোরীদেরও যে খাবার দেওয়া হয়, তার মান নিয়েও প্রশ্ন উঠছে। খবর পেয়ে প্রশাসন ও ICDS দফতরের আধিকারিকরা ঘটনাস্থলে পৌঁছন। প্রাথমিকভাবে অভিযোগ খতিয়ে দেখা হচ্ছে বলে জানিয়েছেন কর্তৃপক্ষ। তবে ইতিমধ্যেই ক্ষোভে ফুঁসছেন স্থানীয় বাসিন্দারা।

উল্লেখ্য, রাজ্যের বিভিন্ন প্রান্তে এর আগেও আঙনওয়াড়ি কেন্দ্রের খাবার নিয়ে একাধিক অভিযোগ উঠেছে। এদিন চন্দ্রকোনার ঘটনায় ফের প্রশ্ন উঠল— শিশুদের পুষ্টি প্রকল্পের খাদ্যসামগ্রীর মান নিয়ন্ত্রণ কি আদৌ সঠিকভাবে হচ্ছে?